एसेज अस्ट्रेलियाको पोल्टामा
वर्षाका कारण ढिलाइ र पिचलाई लिएर भएको विवादका बाबजुद अस्ट्रेलियाले एसेज सिरिजको तेस्रो टेस्टमा इंग्ल्यान्डलाई इनिङ्स अन्तरले हराएको छ । अस्ट्रेलियाले सिरिजमा ३–० को अग्रता लिँदै एसेज सिरिजमा घरेलु टोलीको विजय सुनिश्चित गरेको छ । ब्रिसबेन र एडिलेडमा खेलिएको सुरुआती दुई टेस्टमा पनि अस्ट्रेलिया विजयी रहेको थियो ।
पर्थ — वर्षाका कारण ढिलाइ र पिचलाई लिएर भएको विवादका बाबजुद अस्ट्रेलियाले एसेज सिरिजको तेस्रो टेस्टमा इंग्ल्यान्डलाई इनिङ्स अन्तरले हराएको छ । अस्ट्रेलियाले सिरिजमा ३–० को अग्रता लिँदै एसेज सिरिजमा घरेलु टोलीको विजय सुनिश्चित गरेको छ । ब्रिसबेन र एडिलेडमा खेलिएको सुरुआती दुई टेस्टमा पनि अस्ट्रेलिया विजयी रहेको थियो ।तेस्रो टेस्टको पहिलो इनिङमा दोहोरो शतक बनाएर आफूलाई विश्वको उत्कृष्ट ब्याट्सम्यानका रूपमा प्रमाणित गरेका स्मिथले एसेज जिताउने कप्तानको तक्मा भिरे । पर्थ मैदानमा प्याट कमिन्सले क्रिस बोक्सलाई आउट गरेपछि इंग्ल्यान्ड २ सय १८ रनमा समेटिएको थियो ।अस्ट्रेलियाले सहज जित हात पारे पनि अन्तिम दिनमा पिचलाई लिएर लामो विवाद भयो । चौथो दिनको अन्त्यमा १३२–४ को स्थितिमा रहेको इंग्ल्यान्ड पराजयको मुखमा थियो । अस्ट्रेलियाले ब्याटिङ गर्न बाँकी रहेको अवस्थामा इंग्ल्यान्ड १ सय २७ रनले पछाडि रहेको थियो । तर कभर हावाले उडाएपछि पिचमा पानी छिरेका कारण अन्तिम दिनको खेल हुने–नहुने दुविधामा पर्‍यो ।अघिल्लो दिन वर्षाका कारण ढिलो सुरु भएको खेल अन्तिम दिनमा पनि कायम रह्यो । वर्षाका कारण छिटो सुरु हुन नसकेपछि जितबाट ६ विकेट टाढा रहेको अस्ट्रेलियाको सम्भावना दुविधामा पर्‍यो । वर्षा रोकिए पनि दक्षिण एन्डको क्रिज नजिक पानी जमेका कारण खेल सुरु हुन सकेन । मैदानका स्टाफहरूको अथक प्रयासपश्चात लन्चपछि अम्पायरहरूले खेल सुचारु गर्ने निर्णय लिएका थिए ।खेलको सुरुआतसँगै वाका मैदानमा भएको अन्तिम टेस्टमा इंग्ल्यान्डलाई ब्याटिङ गर्न निकै कठिन भयो । जोस हेजलउडले जोनी बेरस्टोलाई पहिलो बलमै १४ रनमा बोल्ड गर्दै उत्कृष्ट सुरुआत दिलाए । हेजलउडले पहिलो इनिङमा शतक बनाएका डेविड मालानलाई ५४ रनमा विकेटकिपरको हातबाट क्याच गराएपछि इंग्ल्यान्डको अन्तिम आशा सकिएको थियो ।जितपछि खुसियाली मनाउँदै अस्ट्रेलियाको टोली । तस्बिर : रोयटर्सजितका त्रिमूर्तिअस्ट्रेलियाका कप्तान स्टिभ स्मिथले टोलीको जितको श्रेय तीव्र गतिका बलरहरू मिचेल स्टार्क, जोस हेजलउड र प्याट कमिन्सलाई दिए । इंग्ल्यान्डका बलरहरूको तुलनामा तेज गतिमा बलिङ गर्नु खेल जित्नुको मुख्य कारण रहेको उनले बताए । स्मिथका अनुसार बलरहरूले लामो समयदेखि एसेजका लागि तयारी गरेको हुनाले त्यसको प्रतिफल प्राप्त गरेको बताए ।‘अस्ट्रेलियामा फ्ल्याट विकेट भएको हुनाले बलमा खासै धेरै मुभमेन्ट हुँदैन । त्यसैका कारण तीव्र गतिले निकै मदत पुग्छ । हामीले लामो समयदेखि तीव्र गतिका बलरलाई यसै सिरिजलाई ध्यानमा राख्दै तयार पारेका थियौं,’ उनले थपे, ’केही खेलाडीले भारतविरुद्धको वान–डे सिरिजमा सहभागिता नजनाएर यसका लागि राखेका थियौं । पछिल्ला तीन टेस्टमा गरेको प्रदर्शन त्यसकै प्रतिफल हो ।’पर्थ टेस्टको अन्तिम दिन स्टार्क कुर्कुच्चामा लागेको चोटका बाबजुद मैदानमा उत्रिएका थिए । कप्तान स्मिथ ८ दिनपछि मेलबर्नमा हुने टेस्टमा स्टार्क ठीक हुनेमा आशावादी छन् । ‘मैले स्टार्कसँग कुरा गर्दा उनले फिट हुन्छु भनेका छन् । तर उनले खेल्ने, नखेल्ने उनको फिटनेसको स्थितिले बताउनेछ,’ स्मिथले भने । डिसेम्बर २६ बाट सुरु हुने चौथो टेस्टका लागि अस्ट्रेलियाले १३ सदस्यीय टोलीमा परिवर्तन गरेको छैन ।